‘ರಾ’ ಏಜೆಂಟ್ ಆಗಿ ಬಾಲಿವುಡ್ ಪ್ರವೇಶ ಮಾಡಲಿದ್ದಾರೆ ‘ಪಾಕ್ ಪ್ರೇಮಿ’ ಸೀಮಾ

ಭಾರತದಲ್ಲಿರುವ ಪ್ರಿಯತಮನಿಗಾಗಿ ನಾಲ್ಕು ಮಕ್ಕಳೊಂದಿಗೆ ಪಾಕ್ ನಿಂದ ಬಂದಿರುವ ಸೀಮಾ ಹೈದರ್ (Seema Haider) ಇದೀಗ ಬಾಲಿವುಡ್ ಪ್ರವೇಶ ಮಾಡಲು ಮುಂದಾಗಿದ್ದಾರೆ. ಕಷ್ಟದಲ್ಲಿರುವ ಸೀಮಾ ದಂಪತಿಗೆ ನೆರವಾಗಲು ಜಾನಿ ಫೈರ್ ಫಾಕ್ಸ್ ನಿರ್ಮಾಣ ಸಂಸ್ಥೆಯು ಸೀಮಾಗೆ ಪಾತ್ರ ನೀಡಲು ಮುಂದಾಗಿದೆ. ಆ ಸಿನಿಮಾದಲ್ಲಿ ಸೀಮಾಗೆ ರಾ ಏಜೆಂಟ್ ಪಾತ್ರವನ್ನು ನೀಡಲಾಗುತ್ತಿದೆ.

ಜಾನಿ ಫೈರ್ ಫಾಕ್ಸ್ ನಿರ್ಮಾಣ ಸಂಸ್ಥೆಯಿಂದ ತಯಾರಾಗುತ್ತಿರುವ ‘ಎ ಟೈಲರ್ ಮರ್ಡರ್ ಸ್ಟೋರಿ’ ಚಿತ್ರದಲ್ಲಿ ರಾ ಏಜೆಂಟ್ (Raw Agent) ಪಾತ್ರವಿದ್ದು, ಅದನ್ನು ಸೀಮಾ ಹೈದರ್ ಮಾಡಲಿದ್ದಾರೆ ಎಂದು ನಿರ್ಮಾಪಕ ಅಮಿತ್ ಜಾನಿ ಹೇಳಿಕೊಂಡಿದ್ದಾರೆ. ಈಗಾಗಲೇ ಪ್ರೇಮಿಗಳಾದ ಸಚಿನ್ ಮೀನಾ (Sachin Meena) ಮತ್ತು ಸೀಮಾ ಹೈದರ್ ಅವರನ್ನು ಸಂಪರ್ಕಿಸಿದ್ದಾರೆ. ಇದನ್ನೂ ಓದಿ:ಮಗಳು ಐಶ್ವರ್ಯಾ ಚಿತ್ರಕ್ಕೆ ಅರ್ಜುನ್ ಸರ್ಜಾ ಆ್ಯಕ್ಷನ್ ಕಟ್

ಸಚಿನ್ ಮತ್ತು ಸೀಮಾ ಅವರನ್ನು ಸಂಪರ್ಕಿಸಲಾಗಿದೆ. ಪಾತ್ರದ ಬಗ್ಗೆಯೂ ವಿವರಿಸಿದ್ದೇವೆ. ಅದೊಂದು ಔಪಚಾರಿಕೆ ಭೇಟಿಯಾಗಿತ್ತು. ಪಾತ್ರದ ಕುರಿತಾಗಿ ಆಡಿಷನ್ ಮಾಡುವಂತೆಯೂ ಹೇಳಲಾಗಿದೆ. ಸೆಪ್ಟೆಂಬರ್ ನಲ್ಲಿ ಚಿತ್ರೀಕರಣ ನಡೆಯಲಿದೆ. ಈ ಸಿನಿಮಾದ ಶೂಟಿಂಗ್ ಬಹುತೇಕ ಉತ್ತರ ಪ್ರದೇಶದಲ್ಲಿ ನಡೆಯಲಿದೆ ಎಂದಿದ್ದಾರೆ ನಿರ್ಮಾಪಕರು.

ಸೀಮಾ ಭಾರತಕ್ಕೆ ಬಂದಾಗ ಆಕೆಯನ್ನು ಪಾಕಿಸ್ತಾನದ ಐ.ಎಸ್.ಐ ಏಜೆಂಟ್ ಇರಬಹುದು ಎಂದು ಶಂಕಿಸಲಾಗಿತ್ತು. ಈಗಲೂ ಆ ಕುರಿತು ತನಿಖೆ ನಡೆಯುತ್ತಿದೆ. ಈ ಸಂದರ್ಭದಲ್ಲಿ ಬಾಲಿವುಡ್ (Bollywood) ಆಕೆಗೆ ನಟಿಸಲು ಅವಕಾಶ ನೀಡಿದೆ.